**Corleone** (sicilijanski: *Cunigghiùni*) je gradić u sicilijanskoj provinciji - Palermo od 11 358 stanovnika. 

*Corleone* je postao poznat širom svijeta nakon holivudskog filma Kum Francisa Forda Coppole, koji je rađen po istoimenom romanu Marija Puza u kojem je glavni protagonist šef njujorške mafije Vito Corleone, izmišljeni lik porijeklom iz *Corleonea*. Mario Puzo dobro je poznavao temu o kojoj je pisao, jer su doista ljudi iz tog mjesta kao Jack Dragna, Giuseppe Morello, Michele Navarra, Luciano Leggio, Leoluca Bagarella, Salvatore Riina i Bernardo Provenzano, bili pravi mafijaši - a njihov klan *Corleonesi* bio vodeći u Cosa nostri dvije decenije prošlog vijeka 1980-ih - 1990-ih.

Geografske karakteristike
-------------------------

*Corleone* leži u starom koritu rijeke Belice, udaljen oko 57 km južno od provincijskog centra Palerma.

Historija
---------

*Corleone* je nastao kao naselje dok je Sicilijom vladao Bizant, prvi pisani izvor o njemu je.iz 840. i to iz arapskih izvora u kom se navodi da na tom mjestu postoji zamak *Qurlayun*. 
Za normanske vladavine tokom 11. vijeka utvrda *Corleone* bila je u uskoj vezi sa Palermom. Tokom 12. vijeka bio je posjed biskupa iz Monrealea. 
Za vrijeme vladavine cara Svetog Rimskog Carstva Fridrika II.
grad je 1237 dan kao feud Odonu iz Camerane i lombardijskim kolonistima. Novi stanovnici značajno su unaprijedili poljoprivredu, pa se povećao broj stanovnika. Nakon izbijanja Sicilijanske večernje - 1282. *Corleone* je bio jedan od prvih gradova koji se pridružio Palermu u ustanku protiv Anžuvinaca. 

Od 14. do 15. vijeka dok su Sicilijom vladali španjolski Aragonci - *Corleone* je nazadovao.  Sicilijanski kralj Alfonso V. prodao je grad kao feud 1437. Federicu Ventimiglia, ali se gradska komuna uspjela otkupiti 1447. Nakon tog su nastupile godine progresa u 16. vijeku - kad je grad egzistirao kao relativno autonomna komuna. Ali se stvar izmjenila tokom 17. vijeka kad je kralj Filip IV. u dva navrata 1626. i 1651. prodao grad, koji se morao otkupljivati. 

*Corleone* je postao vijest dana - 11. aprila 2006. kad je uhapšen mafijaš Bernardo Provenzano (rođen 1933.), koji je smatran nasljednikom Salvatora Riine nakon skrivanja od 43 godina (osuđen je 1963.) 

Sav taj naizgled negativni publicitet, kojim se grad proslavio kao kolijevka kriminala, *Corleone* je počeo vješto iskorištavati, tako od 2001. postoji nešto kao muzej, - *Centro Internazionale di Documentazione sulla Mafia e il movimento Antimafia (Cidma)*, a nakon hapšenja Provenzana, jedna ulica je dobila ime - *11 Aprile* (jer je tad grad oslobođen od terora mafije).
Tako da je danas *Corleone* iako je naizgled neatraktivno mjesto - bogu iza nogu, postao turistička atrakcija.

Znamenitosti
------------

Najveće znamenitosti *Corleonea* su njegova trobrodna katedrala posvećena Svetom Martinu koja se počela graditi u 14. vijeku ali je značajno izmjenjena tokom 17. i 18. vijeka i Chiesa dell'Addolorata iz 18. vijeka.

Gradovi prijatelji
------------------

* Italija, Vibo Valentia

Izvori
------

1. 1 2   „*Corleone*" (talijanski). Treccani encyclopedia Italiana. Pristupljeno 3. 07. 2013.
2. 1 2 3 4 5   „*Corleone*" (talijanski). Encyclopedia Italiana. Pristupljeno 3. 07. 2013.
3. ↑   „*Top Mafia boss' caught in Italy*" (engleski). BBC. Pristupljeno 3. 07. 2013.

Vanjske veze
------------

***Corleone*** na Wikimedijinoj ostavi

* Službene stranice grada ()
* *Corleone* na portalu Treccani encyclopedia Italiana ()